Deportivo Alavés

Deportivo Alavés edo Glorioso Gasteizko eta Araba osoko futbol klub nagusia da, 1921. urtean sortua. Artikulu hau haren gizonezkoetako talde nagusiari buruzkoa da. Espainiako futbol ligako lehen mailan 16 denboraldiz aritu da gaur egun arte, eta bigarren mailan 34 guztira. 2001ean UEFA Kopako txapeldunordea izan zen; huraxe izan zen taldearen lorpenik handiena. 2009an, ordea, bigarren B mailara jaitsi zen. 2013an, atzera bigarren mailara igotzea lortu zuen. 2016an, lehen mailara itzuli zen; eta, hurrengo urtean, bere inoizko bigarren markarik onena erdietsi zuen: Kopako finalera iristea, alegia.

 Historia 

 Sorrera 
Deportivo Alavés futbol taldea, Arabako probintzia mugakideetan zegoen futbol zaletasunari esker jaio zen. Bere lehendabiziko urteetan Sport Friends zuen izena baina 1921. urteko urtarrilaren 23an izenez aldatu zen, Deportivo Alaves deitzeko. Taldea sortu zenetik orain arte, Alavesen lorpenik handiena 2001. urteko UEFA Koparen txapeldun-ordea izatea da.

Talde "Babazorroak" 1920/21 denboraldian, B seriean egin zuen debuta talde profesional bezala. Hurrengo urtean, Ciriaco, Quincoces, Antero, Roberto eta Modesto jokalariak fitxatu zituen. Hauek gainera talde honetako lehenengo nazioarteko jokalariak izan ziren, Amsterdamgo Olinpiar Jokoetan jokatu zuten.

 Lehenengo txapelketak 
1928an Espainiako liga sortu zen eta Alavés bigarren mailan ezarri zuten. Urte horretan Errege Kopako final laurdenetara iritsi zen eta lehen mailara igotzea lortu zuen hiru urtez egon zen bertan. 1930an Bizkaiko txapelketa irabazi zuen. 1932an azken postuan gelditu eta jeitsi egin zen. Arazo ekonomikoen erruz bigarren mailan ere azken postuan gelditu eta hirugarren maialra jeitsi zen. Gerra Zibilaren garaian Estatu mailako txapelketan ez ziren jokatu baina eskualdetakoak bai, eta Alavések bi txapelketa irabazi zituen, (1930an), Nafarroakoa (1938an) eta Gipuzkoakoa (1939an).

Liga txapelketa berreskuratu zenean bigarren mailan ezarri zuten taldea baina hirugarren mailara jeitsi zen. Dena dela, aipatzekoa da 1939ko Errege Kopan berriz ere Erre Kopako final erdiak jokatu zituela eta Sevillak ozta-ozta garaitu zuela, Andaluzian 6-5 galdu baitzuten arabarrek eta etxean 1-1 berdindu. Hurrengo urteetan hirugarren mailan jokatu zuen eta 1946an talde apalek jokatzen zuten Federazioaren Kopa irabazi zuen finalean SD Suecari 3-2 irabaziz.

 Hamarkada grisak (50, 60, 70, 80) 
1951ean bigarren mailara igo eta 1954an berriz igo zen lehen mailara. Bi urtez egon zen bertan, lehenengoan 10. postuan bukatu zuen eta bigarrenean 14. egin eta jeitsi egin zen. Bi urte horietan Bixente Etxeandia aretxabaletarra izan zen golegile nagusia, 21 gol sartu zituen. Hurrengo hiru hamarkadak bigarren maila eta hirugarren mailan aritu zen. Garairik eskasena 1964 eta 1974 arteko hirugarren mailako denboraldiak izan ziren. 1974an berriz bigarren mailara igo eta kategoria honetako talde klasikoa bihurtu zen, baina inoiz ez zen aurreko postuetan sailkatu, posturik onena 8.a izan zuen. Urte horietan jokalari garrantzitsuak izan zituen Alávesek, Jorge Valdano, Ortigosa, Pavón, Urquía, Uriona eta Sánchez Martín besteak beste. 1983an bigarren B mailara jeitsi zen. 1986an 5. egin zuen baina arazo ekonomikoengatik hirugarren mailara jeitsiarazi zuen Federazioak. Taldea desagertzear egon zen berriz ere.

 Urrezko Aroa 

1989-90 denboraldian, enpresaburu talde batek Alaves futbol taldea erosi zuen eta 5 urtez jarraian bigarren mailara igotzeko Play off-ak jokatu ondoren, 1995eko ekainaren 21ean lortu zuen, Txutxi Arangurenek taldea bere aginduetara zuelarik. Hiru urte geroago, 1998an, lehenengo mailara igo zen berriz. Urte honetan Errege Kopan txapelketa bikaina egin zuen, tartean Real Madril eta Deportivo de La Coruña kanporatu baitzituen. Finalerdietan ordea RCD Mallorcak utzi zuen finala jokatzeko aukerarik gabe.

Lehenengo mailako aurreneko denboraldian mantentzea lortu zuen baina azken partida arte itxaron behar izan zuen. Hurrengo denboraldian, ligan 6. postuan gelditu zen. San Mamesen jokaturiko azken partida galdu ez balu laugarren ere egingo zuen Deportivo Alaves-ek. Lorturiko postuari esker UEFA Kopara sailkatzea lortu zuen. Gaziantepspor, izan zen Alaves-en lehenengo aurkaria UEFA-n. Ibilbide arrakastatsua izan zuen txapelketan, Lillestrøm SK, Rosenborg BK, Milango Inter, Rayo Vallecano eta FC Kaiserslautern kanporatuz. Azkenean finalera iritsi zen eta ez zen partidu makala izan, Liverpool FC-ren aurka jokatu eta 5-4ko emaitzaz galdu zuen, luzapenean sarturiko "urrezko golak" erabaki zuen txapelduna. Baliteke Alaves-ek bere historian zehar eginiko partidurik onena izatea. Egia esan, talde biek UEFA irabaztea merezi izan zuten, baina tamalez txapelduna talde bakarra izan daiteke. 2001. urte hartan erabakigarria izan zen Javi Moreno aurrelariaren lan bikaina. Taldeak ere hainbat meritu izan zuen, UEFA txapelketan historian gol gehien sartu zuen taldea izan zen (36 gol), eta finalera iritsi zen lahan talde debutaria ere izan zen. Azkenik "zale onenen saria" ere eman zion UEFAk. UEFA-ko partidu guztietan, Alavesek bazkide guztien izenak zeramatzan kamiseta janzten zuen bazkideak omentzeko asmoz. Bitxikeria gisa aipatuko behar da kolore arroxa erabili zuela eta Europan "Pink team" izenaz ezagutu zen.

Urte hartako partidu ugarien eraginez ligan 10. egin zuen baina 2002an berriz ere 7.a izan zen eta berriz Europan aritzeko aukera izan zuen. Ez zen ordea hain arrakastatsua izan eta Beşiktaş JK-ek bigarren itzuliak kanporatu zuen, Gasteizen 1-1 berdindu eta Istanbulen 1-0 galdu baitzuten arabarrek. Hurrengo urtean 17. postuan gelditu eta bigarren mailara jeitsi zen. Bigarren mailako lehen denboraldian laugarren egin zuen eta Errege Kopako finalerdietara iritsi zen berriz. Oraingoan Zaragozak kanporatu zuen.

 Taldearen krisi handia 
Arazo ekonomiko larriak zituen Alavések eta 2004an Dimitri Piterman ukrainarrak taldearen akzioen %51 erosi zituen. Fitxaketa handiak egin eta berriz lehen mailara itzuli zen baina denboraldi bakarra egin zuen bertan.Sentimiento Albiazul zale taldeari "jendaila" deitu eta udaletxearen aurka epaitegietara joateko mehatxuak egin zituenean zale, jokalari eta instituzioekin erlazioak nabarmen okertu ziren. Nominak ez ordaintzen hasi zenean egoera asko okertu zen. Azkenik 2007an Pitermanek taldea utzi zuen. Hiru urte hauetan taldearen zorra 3 milioi eurotatik 23 milioitara pasa zen. 2009an bigarren B mailara itzuli zen. Lau urte egin zituen bertan.

 Berriz ere gorantz 
2012an liga irabazi eta play-offetan Real Jaén garaituz lortu zuen bigarren mailara itzultzea. Lehenengo denboraldia ez zen erraza izan eta azken partida erabakigarria berriz ere Jaénen jokatzea egokitu zitzaion. Talde bientzat zen erabakigarria, irabazten zuena salbatu eta galtzailea bigarren B mailara jeitsiko baitzen. Partida zoroa izan zen azken zortzi minututan 1-0tik 2-3ra aldatu baitzen markagailua. Guzmánek luzapenean sarturiko golak salbatu zuen Alavés. Hurrengo denboraldia lasaiagoa izan zuen eta une batzutan igoera play-offari begiratzen egon zen arren azkenean erdialdean amaitu zuen. 2016an berriz Lehen Mailara igotzea lortu du azken aurreko jardunaldian Numanciari 2-0 irabazita. Bigarren mailako txapelduna ere izan zen gainera.

2017an, Futboleko Espainiako Errege Koparen finalerako sailkatu zen, historia osoko bigarren balentriarik handiena, baina finalean FC Barcelonak garaitu zuen 3-1 emaitzaz. Ligan 9. postuan gelditu da azken txanpa ikusgarria egin ondoren.
2017-18 denboraldia ordea ez zuen ondo hasi. Lehen bost partidutan ez zuen punturik lortu ez eta golik sartu ere, Ligaren historiako errekor negatiboa da. Bi entrenatzailerekin probatu eta emaitza txarrengatik kanporatu ondoren Abelardo Fernández fitxatu eta egoera irauli zuen, partida ugari irabaziz eta hainbat jardunaldiren faltan salbatzea lortuz. Hurrengo denboraldia bide beretik ekin zion lehen itzuli bikaina eginez. Txapeldunen Ligako postutan izan zen hainbat jardunalditan, baina bigarren itzuli eskasa egin eta 11. postuan amaitu zuen. 2019-20 denboraldian okerrago ibili zen, COVID-19 pandemiak eragindako geldialdiaren ondoren bereziki, baina azkenean mantentzea lortu zuen.

2021-22 denboraldia Alavésen mendeurreneko denboraldia izan zen eta horren omenez 1921. urteko aurreneko elastiko eta galtzak erabili zituen. Kirol arloan ordea denboraldia eskasa izan zen eta zazpi urteren ondoren maila galdu zuen Levanteren aurkako partidan. Hurrengo urtean Luis García Plaza entrenatzailea fitxatu zuen eta denboraldi onaren ondoren play-offak jokatu zituen eta juxtu Levanteren aurka lortu zuen berriz lehen mailara igotzea, luzapenaren azken minutuan sarturiko penaltiari esker.

2023-24 denboraldia lasaia izan zuen. Lau jardunaldiren faltan ziurtatu zuen mantenduko zela eta azkenean partida zail batzuk irabazi eta 10. postuan amaitu zuen. 2024-25 denboraldian hainbat partida jarraian galdu zituen eta jaitsiera postuetran egon ez arren zuzendaritzak Luis García Plaza kaleratzea erabaki zuen. Zalegoaren zati handi batek ez zuen gustuko izan erabakia.

 Uniformea 

 Etxeko uniformea: Zuri eta urdin koloreak dituen kamiseta marraduna, prakamotz urdina, galtzerdi zuri karel urdin batekin.
 Kanpoko uniformea: Kolore anitzetakoak izan ditu, elastiko arrosak edo horiak nagusitu izan dira.

 Etxeko uniformearen bilakaera 

 Kanpoko uniformearen bilakaera 

 UEFA kopan erabilitako uniformeak 

 Ereserkia 

Alavesen ereserkia Alfredo Donnay gasteiztar musikariak 1950eko hamarkadan idatzi zuen, gaztelaniaz. Abian ipini zuten ereserkia euskaraz egiteko proiektua, Dmitry Pitermanek antolatu baitzuen lehiaketa. 10.000 euroko saria emango zen, eta zaleek sakelako telefonoaren bitartez bozkatuko zuten, baina azkenean bertan behera gelditu zen asmoa.

Hauexek dira ereserkiaren hitzak:

Bravo equipo albiazul
que resurges potente otra vez,
recordando la gloria
de aquel gran Deportivo Alavés.

Vitoria ha puesto en tí
su esperanza y su gran ilusión,
de que llegues a ser
de tu grupo algún día campeón.

Ánimo pues, valiente Deportivo.
Ánimo pues, con entusiasmo hay que luchar
para lograr de nuevo aquellos triunfos
que dieron gloria al equipo y la ciudad.

Ánimo pues, valiente Deportivo,
poned coraje y nobleza al pelear.
Vitoria entera te aplaude y te acompaña
para poder el gran triunfo alcanzar.

 Instalazioak 


Deportivo Alavesek 3 instalazio ditu.
 Mendizorrotzeko futbol zelaia: 19.840 eserleku.
 El Glorioso kirol hiria (Betoñu). 6 futbol zelai. 300 eserleku.
 "Jose Luís Compañón" Kirol Hiria (Ibaia). 3 futbol zelai.

 Futbol zelaia 

Mendizorrotzeko futbol zelaia, 1924. urteko apirilaren 27an inauguratu zutena, Cervantes Pasealekuan kokaturik dago, udal-igerilekuak eta Estadio Fundazioaren ondoan. Hala ere, Alavesek UEFA Kopan parte hartu zuen urtean birmoldatu zuten, 105x67 metro eta 19.981 zaleentzako zelaia utziz.

 Museoa 

2005. urtearen hasieran inauguratu zuten bere barrukaldean trofeoak erakusgai egon zitezten. Hantxe, UEFA-ren txapeldun orde eta Alaveseko zaletuei Europako zalegorik hoberena izateagatik eskaini zizkieten trofeoak daude, Dmitry Pitermanen Salvador Daliren koadroez gain.

 Taldearen datuak 
 Orokorrak 
2024-25 barne:

 Denboraldiak 1. mailan: 18 (1930-31, 1931-32, 1932-33, 1954-55, 1955-56, 1998-99, 1999-00, 2000-01, 2001-02, 2002-03, 2005-06, 2006-07, 2016-17, 2017-18, 2018-19, 2019-20, 2020-21, 2021-22, 2023-24, 2024-25)
 Denboraldiak 2. mailan: 38
 Denboraldiak 2. B mailan: 12
 Denboraldiak 3. mailan: 22
 Ligako posturik onena: 6. Lehen mailan (1999-00 denboraldian)

 Kirol lorpenak 

 Nazioartean (0) 

 UEFA Europa League:
 Txapelduna (0)
 Finalista (1): 2001.
 Espainian (8) 
 Lehen maila:
 Seigarrena 1999-2000 denboraldian.
 Bigarren maila:
 Txapelduna (4): 1930, 1954, 1998, 2016
 Bigarren B maila:
 Txapelduna (4): 1993, 1994, 1995, 2013
 Errege Kopa:
 Finalak (1): 2017.
 Finalerdiak (4): 1928, 1939, 1998, 2004.

 Beste txapelketa batzuk 
 Federazioaren Kopa (1): 1946.
 Bizkaiko Herrialde Txapelketa (1): 1930.
 Nafarroako Brigaden Kopa (1): 1938.
 Gipuzkoako Herrialde Txapelketa (1): 1939.
 Bakarkakoak 
 Zamora Saria (1): 1999-2000 (Martín Herrera, 0'97 gol/partida).
 Pichichi Saria (1): Bigarren mailakoa, 2013-14 (Borja Viguera, 24 gol).

 Azken urteetako ibilbidea 
 Denboraldia  Maila  Postua  Errege Kopa  Europa 1999-2000  Lehen maila 6.a 1/16   2000-01  Lehen maila 10.a 1/32 2.a (Europa League) 2001-02  Lehen maila 7.a 1/16  2002-03  Lehen maila 19.a (jaitsi) 1/8 2. itzulia 2003-04  Bigarren maila 4.a 1/2   2004-05  Bigarren maila  3.a (igo) 1/32   2005-06  Lehen maila 18.a (jaitsi) 3. itzulia   2006-07  Bigarren maila 17.a 1/8   2007-08  Bigarren maila 17.a 3. itzulia    2008-09  Bigarren maila 19.a (jaitsi) 2. itzulia   2009-10  Bigarren B maila 5.a 1. itzulia   2010-11  Bigarren B maila 3.a 1. itzulia   2011-12  Bigarren B maila 6.a 3. itzulia   2012-13  Bigarren B maila 1.a (igo) 1/16   2013-14  Bigarren maila 18.a 3. itzulia   2014-15  Bigarren maila 13.a 1/16   2015-16  Bigarren maila 1.a (igo) 3. itzulia  2016-17  Lehen maila 9.a 2.a   2017-18 Lehen maila 14.a  1/4   2018-19 Lehen maila 11.a  1/16   2019-20 Lehen maila 16.a  1. itzulia   2020-21  Lehen maila 16.a  1/16   2021-22  Lehen maila 20.a  2. itzulia   2022-23  Bigarren maila 4.a (igo) 1/8  2023-24  Lehen maila 10.a  1/8   2024-25  Lehen maila   2. itzulia  

 Jokalariak 
 Partida gehien jokatu dituzten jokalariak 
 # Izena Guztira Liga Kopa UEFA 1 Astudillo 346 311 22 13 2 Manu Gartzia 308 276 22 3 Pablo Gómez 295 256 30 94 Laguardia 285 266 19 5 Téllez2762441715 6 Ibarra27125516 7 Gorospe269 246 237 Larrañaga269 230399 Galarraga26623135 10 Karmona 260 231 17 12

 Golegileak 
 # Izena Guztira Liga Kopa UEFA 1 Serrano 67 64 3 2 Lasheras 60 59 1 3 Remacha 59 48 11 4 Etxeandia56542 5 Rubén Navarro524381 6 Olivares50 43 77 Viguera47 4348 Salamanca443410 9 Hormaetxe 40 38 210 Javi Moreno 39 30 36

 Nabarmenenak 
   Edu Alonso
  Iván Alonso
  Martín Astudillo 
  Ibon Begoña
  Alberto Biota
  Iván Campo
  Lluis Codina
  Cosmin Contra
  Jordi Cruyff
  Hermes Aldo Desio
  Ciriaco Errasti
  Bixente Etxeandia   Delfí Geli 
  Pablo Gomez
  Martín Herrera
  Arturo Igoroin "Sívori"
  Antonio Karmona
  Francisco Leal
  Javi Moreno 
  Rubén Navarro
  Iñaki Ocenda
  Manuel Olivares
  Andrea Orlandi
  Martín Palermo   Jacinto Quincoces
  Txomin Rey
  Primitivo Ruiz
  Juan Señor
  Manuel Serrano
  Alfonso Subero "Tito"
  Raúl Tamudo
  Oscar Téllez
  Ivan Tomić
  Jorge Valdano
  Ernesto Valverde
  Juanito Goiaran

 2023/2024 Taldea 
2023ko irailaren 10ean eguneratua.

 Azken denboraldiak 

Alavés 2014-15

Alavés 2015-16

Alavés 2016-17

Alavés 2017-18

Alavés 2018-19

Alavés 2019-20

Alavés 2020-21

Alavés 2021-22

Alavés 2022-23

Alavés 2023-24

Alavés 2024-25

Alavés 2025-26

 Entrenatzaileak 
 Aipagarriak 
 José Baonza (1929-1931): Taldea lehenengo aldiz Bigarren Mailako txapelduna izan zen eta ondoren bi denboraldiz Lehen Mailan jokatu zuten entrenatzaile honekin.
 Carlos Caballero (1951-1955): Berarekin Alavesa bigarren aldiz Bigarren Mailako txapelketa eskuratu zuen eta hurrengo urtean Lehen Mailan jokatu zuten.
 Marco Antonio Boronat (1997-98): Hirugarren eta azken aldiz lortu zuten txapeldunak izatea Bigarren Mailan.
 José Manuel Esnal (1998-2003): Bost denboraldiz egon ziren Lehen Mailan berarekin, inoizko tarterik luzeena, eta tartean eskuratu zuten taldeko lorpenik handiena, UEFA Kopan txapeldunordeak izatea alegia.

 Guztiak 
 1926-1927 J. M. Martínez
 1926-1927 Amadeo Gartzia de Salazar
 1928-1929 R. Adarraga
 1929-1931 José Baonza
 1931-1932 José Encinas
 1932-1932 Amadeo Gartzia de Salazar
 1938-1939 Amadeo Gartzia de Salazar
 1939-1940 Baltasar Albeniz
 1939-1941 Txomin Rey
 1940-1941 Patxi Ganborena
 1941-1943 Antero González de Audikana
 1943-1944 Ignacio María Alkorta
 1944-1947 Txomin Rey
 1946-1948 Tiburtzio Beristain
 1947-1948 Baltasar Albeniz
 1947-1948 D. Esparza
 1948-1949 I. Oceja
 1949-1950 C. Petreña
 1950-1952 L. Ausina Tur
 1952-1953 A. Molinos
 1952-1953 F. Muñoz
 1952-1953 Antonio Altsua
 1953-1956 Manolo Etxezarreta
 1956-1958 Luis Urkiri
 1958-1959 Rafael Iriondo
 1958-1960 Manolo Etxezarreta
 1960-1963 Román Galarraga
 1963-1964 Juan Urkizu
 1963-1964 Manolín Martínez
 1964-1965 Angel Calvo
 1964-1965 Juan Gorospe
 1965-1966 Lasa
 1965-1966 Luis Urquiri
 1965-1966 A. Barcina
 1966-1967 F. Elizondo
 1966-1967 Juan Carlos Díaz Quincoces
 1967-1969 I. Izaguirre
 1968-1970 Ferenc Puskás
 1969-1970 M. Ibarra
 1964-1965 Angel Calvo
 1970-1972 A. Barcina
 1971-1972 G. de Andoin
 1971-1972 M. Millán
 1972-1973 Koldo Agirre
 1973-1975 Román Galarraga
 1974-1975 I. Eizaguirre
 1974-1975 J. Ispizua
 1975-1976 Abdallah Ben Barek
 1976-1978 Joseíto
 1978-1980 Jesús Aranguren
 1980-1983 G. de Andoin
 1982-1983 L Astorga
 1983-1984 E. Quílez
 1983-1984 J.A. Naya 1984-1985 José Manuel Esnal
 1984-1985 Neme
 1985-1986 Nando Josu
 1986-1987 A. Uriona
 1987-1988 I. Espizua
 1987-1988 Coque
 1988-1989 J. M. Begoña
 1989-1992 L. Astorga
 1991-1993 T. Balbás
 1992-1993 E. Quílez
 1992-1993 Luis Costa
 1993-1994 Jose Antonio Irulegi
 1994-1997 Jesús Aranguren
 1997-1998 Marco Antonio Boronat
 1998-2003 José Manuel Esnal
 2002-2003 Jesús Aranguren
 2003-2004 Pepe Mel
 2004-2005 Chuchi Cos
 2005-2006 Rafael Monfort
 2005-2006 Chuchi Cos
 2005-2006 Juan Carlos Oliva
 2005-2006 Mario Luna Sarmiento
 2006-2007 Julio Bañuelos
 2006-2007 Chuchi Cos
 2006-2007 Fabriciano González
 2006-2007 Mario Luna Sarmiento
 2006-2007 Quique Yagüe
 2007-2008 Josu Uribe
 2007-2008 José María Salmerón Morales
 2008-2009 Manix Mandiola
 2008-2009 Javier López
 2009-2010 Javier Pereira
 2009-2010 Iñaki Ocenda
 2010-2011 Miguel Ángel Álvarez Tomé
 2011-2012 Luis de la Fuente
 2011-2012 José Carlos Granero
 2012-2013  Natxo González
 2014 Juan Carlos Mandiá
 2014-2015  Alberto López
 2015-2016  José Bordalás
 2016-2017  Mauricio Pellegrino
 2017 Luis Zubeldia
 2017 Gianni de'Biassi
 2017-2019 "Pitu" Abelardo Fernández
 2019-2020 Asier Garitano
 2020 Juan Ramón López Muñiz
 2020-2021 Pablo Machín
 2021 "Pitu" Abelardo Fernández
 2021 Javi Calleja
 2022 Jose Luis Mendilibar
 2022 Julio Velázquez
 2022-2024 Luis García Plaza
 2024 Eduardo Coudet

 Presidenteak 
 Aipagarriak 
 Jose Gabriel de Ginea (1923-28): Historiako bigarren presidentea izan zen, Mendizorrotzeko zelaia inauguratu zuena.
 Jose Maria Aresti (1947-51): Alavesak bere agintaldiko azken urtean Bigarren Mailarako igoera erdietsi zuen, hainbat urtez horretarako borrokatu ostean.
 Carlos Caballero (1951-55): Taldeak bigarren aldiz Lehen Mailarako igoera lortu zuen.
 Juan Arregi (1958-59, 1974-76 eta 1989-98): Hiru tarteetan zehar ibili zen presidente moduan, luzeena azkena eta 7 urtekoa izan zelarik.
 Hipólito Lalastra (1977-1981): Jorge Valdanok bere agintaldian jokatu zuen taldean 4 urtez.
 Jose Luis Menoyo (1988-89): Denboraldi latza pairatu zuen klubak ez desagertzeko borrokan, arazo ekonomiko larriak zirela-eta.
 Gonzalo Antón (1998-2004): José Manuel Esnalekin batera inoizko garairik onena zuzendu zuen.
 Dimitry Piterman (2004-2007): Taldea 20 milioi eurokoa baino zor handiagoarekin utzi eta desagertzeko zorian egon zen Saski Baskoniak (Joxean Kerejetak) erosi zuen arte.
 Alfonso Fernández de Trocóniz (2013-...): Lehen mailara itzuli zen taldea eta Errege Kopako finala jokatu zuen.

 Guztiak 
 1921-1923 Hilario Dorado
 1923-1928 José Gabriel de Guinea
 1928-1929 Federico Del Campo
 1929-1930 Félix Alfaro
 1930-1931 Valentín Verástegui
 1931-1934 Ángel Gareizábal
 1934-1936 Luis Villanueva
 1936-1944 Luis Manso Ruiz
 1944-1946 Fernando De Verástegui
 1946-1947 Pedro Orbea
 1947-1951 José María Aresti
 1951-1955 Carlos Caballero
 1955-1956 Luis Molina
 1956-1958 Salvador García del Diestro
 1958-1959 Juan Arregui Garay
 1959-1960 José María Mariaca
 1960-1967 José Ustarán
 1967-1969 Juan Gorospe
 1969-1970 Juan Gómez Baluegera
 1970-1972 José Antonio Orbea
 1972-1974 Ricardo Ruiz de Gauna 1974-1976 Juan Arregui Garay
 1976-1977 José Luis Ruiz de Arcaute
 1977-1981 Hipólito Lalastra
 1981-1982 Luis Ortiz de Zárate
 1982-1982 Juan Arregui Garay
 1983-1984 Javier Martínez Balza
 1984-1986 Julián Ortiz Gil
 1986-1988 José Antonio Rozas
 1988-1989 José Luis Menoyo
 1989-1998 Juan Arregui Garay
 1998-2004 Gonzalo Antón
 2004-2007 Dimitry Piterman "Izendaezina"
 2007-2010 Fernando Ortiz de Zárate
 2010-2011 Alfredo Ruiz de Gauna
 2011-2013 Avelino Fernández de Quincoces
 2013-... Alfonso Fernández de Trocóniz

 Alaves B 

Deportivo Alaves B taldearen bigarren taldea da. Hau ere 1921. urtean sortu zen eta 3. mailan aritzen da.

 Futbol zelaia 

"José Luis Compañón" (Ibaia)

 Datuak 

 Entrenatzailea: José Manuel Mateo
 Denboraldiak 2. Mailan: 0
 Denboraldiak 2. B Mailan: 7
 Denboraldiak 3. Mailan: 17
 Debut-a 2. B Mailan: 99-00
 Ligako posturik onena: 5º (2. B Mailan 02-03 Denboraldian)

 Zaleak: Iraultza 1921 Fanatics 
Iraultza 1921 taldea 2012an eratu zen, hasiera batean "ALAVES HIL ARTE" izenarekin, 2014ko martxoan, "Iraultza 1921 Fanatics"era aldatu zuten arte, Alavésen peña ezberdinak batu eta animazioa piztu zuen helburu (Alaves Gare, Eztanda Norte, Sport Friends, Iraultza Albiazul, Gasteizko Hintxak eta Fondo Tufarra, besteak beste). Ideoloagia politiko ezkertiarra eta antifaxista dute haien ekintzetan eta abestietan adierazten duten bezala. "Alaveszale, Abertzale, Antifaxista" esan daiteke dela haien leloa, nahiz eta taldeak hitzez adierazi ez duen.

Uztauka Arropa Denda dute egoitza ofiziala eta, hasiera batean 800 bazkide inguruk osatzen zuten arren, 2000 izatera heldu dira. Gogotsu aritzen dira Alavés animatzen, hala Mendizorrotzan nola kanpoko zelaietan giro ikaragarria sortuz eta kanpoko zaletuak liluratuz. Iraultza 1921 Fanatics sortu zenetik, taldeak mailaz igo besterik ez du egin 2016. urtean 1. mailarako igoera lortu zuen arte. 2017an, Errege Kopako finalera heldu zen Deportivo Alavés eta 20.000 bat zaletuk bultzatu zuten taldea amaierara arte. Harmailetan, zelaian ez bezala, garaipena lortu zuten Babazorroek, argi eta garbi.

2017-2018 denboraldian, ikustaldi ederra ari dute ematen, norgehiagoka bakoitzean tifo izugarriak ateratzen eta epaileak txistua jotzen duen arte, etengabe abesten. Hain ari dute ikuskizun handia eskeintzen, ezen, Europa mailan ere, askoren ahoetan dagoen.

Animatzeaz aparte, hainbat ekintza berezi ere antolatzen dituzte, bai Alavés bultzatzen dutenak baina baita bestelako ekintzak ere, esate baterako gerra eremuetan dauden errefuxiatuentzako arropak bidaliz, janari bilketak antolatuz, sexismoaren aurkako ekintzak antolatuz edota Gasteizko jaietan Txosna bat antolatuz. www.argia.com Ibai Ruiz: Iraultza 1921 futbola baliatzen dugu injustiziak salatu eta jendea kontzientziatzeko.

 Erreferentziak 

 Kanpo estekak 
  Taldearen webgune ofiziala
  Glorioso.net
  Iraultza 1921

Kategoria:Deportivo Alaves